ለሰላም፣ መተሳሰብና መልካምነት በትኩረት እንዲሰራ ጥሪ ቀረበ
አዲስ አበባ፡- ለሰላም፣መተሳሰብና መልካምነት በትኩረት እንዲሰራ የክርስትና ሃይማኖት አባቶች ጥሪ አቀረቡ ፡፡ የኢትዮጵያ ኦርቶዶክስ ተዋህዶ ቤተ ክርስቲያን፣ የኢትዮጵያ ካቶሊካዊት ቤተክርስቲያን እና የኢትዮጵያ ወንጌላውያን አብያተ ክርስቲያናት ህብረት አባቶች ዛሬ የሚከበረውን 2ሺ 12ኛውን የእየሱስ ክርስቶስ የልደት በዓልን አስመልክተው ለእምነቱ ተከታዮች ባስተላለፉት መልዕክት እንኳን አደረሳችሁ ብለዋል፡፡ የኢትዮጵያ ኦርቶዶክስ ተዋህዶ ቤተክርሰቲያን ፓትርያርክ ርእሰ ሊቃነ ጳጳሳት ዘኢትዮጵያ ሊቀጳጳስ ዘአክሱም ወጨጌ ዘመንበረ ተክለኃይማኖት ቡጹእ ወቅዱሱ አቡነ ማትያስ ቀዳማዊ ‹‹የሰላም ዋጋና ጣእም በሰማይም ሆነ በምድር መተኪያ አይገኝለትም›› ሲሉ ጠቅሰው፣ያለሰላም ሀይማኖታዊ ስርዓትን በአግባቡ ማካሄድ፣ ትምህርተ ሃይማኖትን አስተምሮ ማሳመን፣ በልቶ፣ ጠጥቶና አጊጦ መኖር፣ ተምሮ መመረቅ፣ ነግዶ ማትረፍ፣ አርሶ ማምረት፣ ወልዶ ማሳደግና ድሮ መኳል እንደማይቻልም አስገንዝበዋል፡፡ ሰላም ከደፈረሰ የህብረተሰቡ
ኑሮ ስለሚናጋ፣ ልማት
እንደሚቆምና ድህነትና ችግር
እንደሚንሰራፋ ተናግረዋል፡፡ የሰላም
ጥያቄ የህልውና ቁጥር
አንድ ጥያቄ መሆኑን
በመገንዘብ ትልቁም ትንሹም፣
ህዝብም መንግሥትም ከምንም
በላይ ያለመታከት ለሰላም መስራት እንደሚገባቸው አሳስበዋል፡፡ እንደ ፓትርያርኩ ገለጻ፤የሃይማኖት አስተምህሮ ምንጊዜም ሰላምና ፍቅር ብቻ በመሆኑ ይህን በቅጡ ያልተገነዘቡ ወገኖች ስህተት ቢፈፅሙ እንኳን ስህተትን በስህተት ፈፅሞ ማረም አይገባም፤ስህተትን በህግና በትምህርት ብቻ ማረም ይገባል፡፡ህዝበ ክርስቲያኑ በዓለ ልደቱን ሲያከብር ሀገራዊ አንድነትንና ሁለንተናዊ ሰላምን ለማረጋገጥ ቃል መግባትም ይጠበቅበታል፡፡የኢትዮጵያ ካቶሊካዊት ቤተክርስቲያን ሊቀጳጳሳት ብፁዕ ካርዲናል ብርሃነ እየሱስ ሱራፌል በበኩላቸው ዛሬ እያሳሰበ ያለው ጉዳይ ሰላም፣አብሮነትና የመስተጋብር ሁኔታ መሆኑን ጠቅሰው፣በህዝቦች መካከል መተማመን እየሳሳ መጥቶ ወንድም በወንድሙ ላይ በክፉ መንፈስ በመነሳሳት እጁን ሲሰነዘር እየታየ መሆኑን ገልጸዋል:: ሰዎች ለዘመናት ከኖሩበት ቀዬ በሃማኖታቸው ወይም በብሄራቸው ምክንያት እየተፈናቀሉና እየተሰደዱ የሰቆቃ ህይወት እየኖሩ እንደሚገኙም አስታውቀው፣በተለይ ለሰው ልጆች ምድራዊም ሆነ ሰማያዊ ህይወታቸው መሰረት በመጣል ትልቅ ቦታ ባላቸው የእምነት ተቋማትና የአምልኮ ቦታዎች ላይ እየደረሰ ያለው ውድመት እንዳሳዘናቸውም አመልክተዋል፡፡ እንደ ብጽእ ካርዲናል ብርሃነ እየሱስ ገለጻ፤ያለሀገር ህዝብ ህዝብም ያለሃገር መኖር እንደማይችል በማወቅ ሀገሪቷን ከክፋትና ከጥፋት መንገድ መታደግ ይገባል፡፡ሀገሪቷ ልጆች በደስታና በተስፋ የሚያድጉባት አገር እንጂ በጭንቀትና በሰቆቃ ብሎም በስደት ህይወታቸውን የሚገፉባት መሆን የለባትም፡፡ ‹‹ሰላም የውስጥ እረፍት ነው›› ያሉት ብፁእ ካርዲናሉ፣ ራስን ከክፉ ስራና ከመጥፎ ተግባር በመጠበቅ መልካም ማድረግ እንደሚገባ መክረዋል:: አንዱ በሌላው ላይ ጠላት ከመሆንና በጠላትነት ከመተያየት ይልቅ እርስበርስ በመፋቀርና በመተሳሰብ መኖር እንደሚገባም አመልክተዋል፡፡ የኢትዮጵያ ወንጌላውያን አብያተ ክርስቲያናት ህብረት ፕሬዚዳንት ፓስተር ፃድቁ አብዶ በበኩላቸው የሃገሪቷ ሰላም እንዲታወክና ህዝቡ በሰላም ወጥቶ እንዳይገባ ስጋትን የሚያኖሩ አካላት እንዳሉ ጠቁመዋል፡፡እንደ ፓስተር ጻድቁ ማብራሪያ፤ በቅርብ ጊዜ ውስጥም ሰላም እንዲሰፍን በማይፈልጉ አካላት አንደኛው ወገን በሌላው ላይ ጥላቻ እንዲያድርበት፣ አብሮነት እንዲጠፋና ሰላም እንዲርቅ ተደርጓል፡፡በአንዳንድ ቦታዎችም ብሄርን መፋለሚያ አድርጎ የተቀሰቀሰው ግጭት የሰላሙን ሂደት ከመፈተን ባለፈ መተሳሰብ እንዲታወክ አድርጓል፡፡ በዚህ ሁሉ ሁኔታ ውስጥ የአመፅና የክፋት ስራዎች ህዝቡን እንዳይውጡ ስለሃገሪቷ ሰላም ተግተው የሚሰብኩ፣የሚፀልዩ፣ የአብሮነት እሴት እንዲጎለብትና ሰላም ልእልናዋን እንድትጎናፀፍ የሚደክሙ የመልካም ልብ ባለቤቶች በመኖራቸው ፈጣሪን ማመስገን እንደሚገባም አስታውቀዋል፡፡ መንፈሳዊ ሃላፊነትና አገራዊ ግዴታ እንዳለበት ዜጋ በሰዎች ላይ የወደቀውን አደጋ ለማስቀረትና በክፋት ቦታ መልካምነትን ለማኖር፤ በዚህም የጠየመውን የሀገሪቱን ገፅታ ቀይሮ መጪውን ትውልድ ለመታደግ በሙሉ አቅም እንዲሰራም ፓስተር ፃዲቁ ጠይቀዋል፡፡ የሃይማኖት አባቶች በዚህ ምእመናን በዓሉን ከችግረኞች፣ ከምስኪኖች፣ ከአቅመ ደካሞችና አስተዋሽ ከሌላቸው ጋር በመሆን እንዲያከብሩ ጠይቀው፣ ያላቸውን በመለገስና በማካፈል በደስታ እንዲያሳልፉም ጥሪ አቅርበዋል፡፡አዲስ ዘመን ታህሳስ 29/2012 አስናቀ ፀጋዬ 